ตัวแทนเริ่มอยู่ยาก แบงก์ขายประกันพุ่ง
ยอดขายประกันชีวิตผ่านธนาคารแซงหน้าขายผ่านตัวแทนครั้งแรก สิ้นปีนี้ลุ้นเมืองไทยฯ ขึ้นที่ 1
25 พ.ค. 2559

ยอดขายประกันชีวิตผ่านธนาคารแซงหน้าขายผ่านตัวแทนครั้งแรก สิ้นปีนี้ลุ้นเมืองไทยฯ ขึ้นที่ 1
แหล่งข่าวจากสมาคมประกันชีวิตไทย เปิดเผยว่า ไตรมาสแรกปี 2559 เบี้ยรับรวมจากทุกช่องทางจำหน่ายมีทั้งสิ้น 1.41 แสนล้านบาท โดยเบี้ยรวมจากช่องธนาคารสูงสุดเป็นครั้งแรกในประวัติศาสตร์อยู่ที่ 47.7% แสดงให้เห็นว่าธนาคารได้เข้ามามีบทบาทสูงสุดในการขายประกันชีวิตของประเทศ ขณะที่บทบาทตัวแทนลดลงมาเป็นรองโดยมีสัดส่วนเบี้ยรวม 44.9% 
ทั้งนี้ เป็นผลจากวิกฤตตัวแทนของบริษัท เอไอเอ ประเทศไทย ทำให้ยอดขายในเดือน มี.ค.ลดลงมาก ฉุดยอดขายใหม่เบี้ยสามัญของเอไอเอตกลงไปอยู่อันดับ 4 และยังส่งผลต่อเนื่องต่อยอดขายของบริษัทถึงเดือน เม.ย. หากตัวแทนเอไอเอไม่สามารถทำยอดขายขึ้นมาชดเชยได้ เป็นไปได้สูงที่เบี้ยรับรวมปี 2559 ผ่านช่องทางธนาคารจะขึ้นมาเป็นอันดับ 1 ของตลาดประกันชีวิตเป็นครั้งแรก
นอกจากนี้ ยังมีโอกาสสูงที่บริษัทเมืองไทยประกันชีวิต จะก้าวขึ้นเป็นประกันที่มียอดขายอันดับ 1 ของไทย เป็นครั้งแรกในประวัติศาสตร์ เพราะมีอัตราการเติบโตสูงมากในทุกช่องทาง ไตรมาสแรกมียอดขายผ่านธนาคารสูงสุดอันดับ 1 มีเบี้ยใหม่ 7,809 ล้านบาท หรือ 78.9% จากเบี้ยใหม่ทั้งหมด